Евтим Евтимов
А ти ме молиш

chitanka.info

От всички поздрав ще ти донеса,

когато се завърна тук

от юг.

От старите приятели,

от враговете нови,

от пеещите птици,

от враните грабливи,

от чакащите ни звезди,

от раните ни живи,

от неотровената подир нас роса.

От всички поздрав ще ти донеса.

А ти ме молиш за листо̀ от кестен.

Едничко то ти спомняло сега

за моята ръка голяма,

подадена на теб преди години

до южна планина,

до влюбен кестен.

Тогава, казваш,

аз съм бил по-честен,

тогава, под добрите небеса.

От всички поздрав ще ти донеса.

А ти ме молиш за листо̀ от кестен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.